Document ID: /roh_data/filtered/fineweb-2-filterrobots_roh.jsonl.gz/36756

Per ina convivenza bein funcziunonta en nossa societad dova ei fermas famiglias. Bunas cundiziuns da rom per las famiglias ed il stan miez ein ils facturs da success dalla Svizra. En quei connex drova ei mesiras el sectur da finanzas ed infrastructuras adequatas che lubeschan da cumbinar famiglia e professiun. La discriminaziun fiscala dalla lètg – en cumparegliaziun cun autras fuormas da veta – sto finalmein vegnir eliminada. Plinavon ston famiglias vegnir schurmegiadas dalla paupradad.
Las differentas fuormas da famiglia ein oz ina realitad e duein era saver vegnir vividas. Il pli grond progress per las famiglias ei bein l’introducziun dil congedi da paternitad per ils babs ch’ei entrada en vigur il schaner 2021. Quel corrispunda exactamein alla pretensiun da mia iniziativa parlamentara. La cumpurteivladad da professiun e famiglia ei oz da muntada centrala per numerus geniturs giuvens. Ei drova purschidas cumplementaras per la tgira externa dils affons e quei en tut las regiuns. La finanziaziun iniziala per canortas d’affons sto vegnir menada vinavon e transponida en ina lescha definitiva. Quellas midadas astgan denton buca haver in effect negativ silla famiglia tradiziunala.
Nossa societad duei vegnir sensibilisada puspei dapli per il senn dil sustegn vicendeivel, profitond dallas experienzas fatgas e dallas pusseivladads dadas. Era la societad moderna drova solidaritad ed engaschament voluntari. Ei fuss uras ch’il stadi renconuschess dapli tals engaschaments per la communitad.
Per bia famiglias muntan ils cuosts carschents dalla sanadad publica in grond problem. Nies sistem da sanitad ha creau stimuls falli che ston vegnir eliminai. Senza reducir la qualitad e las prestaziuns eis ei tenor differents studis pusseivel da spargnar entochen 6 milliardas francs che stessen allura a disposiziun allas famiglias. Risguardond las premias dallas cassas da malsauns che creschan onn per onn, eis ei pli che cunvegnent da finalmein prender cuntermesiras. Per quei intent ha l’Allianza dil Center lantschau cun success in’iniziativa populara per introducir in frein da cuosts ella sanitad publica. A basa da quella duein tuts involvi vegnir sfurzai da renunziar ad interess particulars e da reformar da cuminonza la sanitad publica dalla Svizra. Las famiglias ein ferm dependentas da quellas mesiras.
18.4056 – Motion; Ausbildungszulagen für alle Jugendlichen bis 18 bringt Erleichterungen für Familien und Firmenhttps://www.parlament.ch/de/ratsbetrieb/suche-curia-vista/geschaeft?AffairId=20184056
14.415 – Parlamentarische Initiative; Zwei Wochen über die EO bezahlten Vaterschaftsurlaubhttp://www.parlament.ch/d/suche/seiten/geschaefte.aspx?gesch_id=20140415
14.3597 – Motion; Steuerrabatt anstelle von Steuerabzughttp://www.parlament.ch/d/suche/seiten/geschaefte.aspx?gesch_id=20143597
13.3922 – Motion; Ausbildungszulagen für alle Jugendlichen bis 18 Jahrehttp://www.parlament.ch/d/suche/seiten/geschaefte.aspx?gesch_id=20133922